[{"text_idx": "#000000", "text": "Et aja ja\u0308ljed meie vaipadel sa\u0308iliksid..."}, {"text_idx": "#000001", "text": "Juba ERMi vaibasaali pu\u0308sina\u0308ituse pealkiri \u201eAja ja\u0308ljed eesti vaibal\u201c vihjab vaipadel leiduvatele aja ja\u0308lgedele. Uute kommete, eluolu jms to\u0303ttu on aja jooksul muutunud nii vaipade va\u0308limus \u2013 motiivid, va\u0308rvid, kompositsioon \u2013 kui ka nende valmistamiseks kasutatav materjal ning tekstiilitehnika. Lisaks on ma\u0308rke ka kasutusest: kulunud tikandid, vanad parandused, pleekunud va\u0308rvid, auklikud a\u0308a\u0308rekandid jne, mis on ko\u0303ik lahutamatu osa eseme kasutusloost. Selleks et vaip saaks meile koos nende ja\u0308lgedega oma lugu jutustada veel aastasadu, tuleb hoolt kanda selle seisundi eest, ennetada uusi kahjustusi ja takistada olemasolevate edenemist."}, {"text_idx": "#000002", "text": "Tekstiili kahjustumine so\u0303ltub paljudest teguritest, kuid suuremad ohuallikad on siiski u\u0308hised: mustus, valgus ja fu\u0308u\u0308siline koormus. Ko\u0303ike seda pole vo\u0303imalik va\u0308ltida, ku\u0308ll aga saab iga vaibaomanik nende kahjustavat mo\u0303ju ka kodus va\u0308hendada."}, {"text_idx": "#000004", "text": "Tolmu ja mustust on tekstiililt ko\u0303ige ho\u0303lpsam eemaldada tolmuimejaga, abiks on veel hea kasutada vo\u0303rku, na\u0308iteks tavalist sa\u0308a\u0308sevo\u0303rku. See kaitseb vaiba pinda, tikandeid ja muid kaunistusi ho\u0303o\u0303rdumise eest. To\u0303mbetugevus on soovitatav sa\u0308ttida vo\u0303imalikult va\u0308ikseks \u2013 liiga suur to\u0303mme kahjustab omakorda vaipa. Puhastamist alustatakse vaiba u\u0308hest nurgast, liikudes edasi su\u0308stemaatiliselt mo\u0308o\u0308da selle pinda u\u0308htegi kohta vahele ja\u0308tmata. Sellist pindpuhastust vo\u0303iks teha va\u0308hemalt u\u0308ks-kaks korda aastas."}, {"text_idx": "#000005", "text": "Kinnistunud mustust eemaldavad tekstiilikonservaatorid lahustite vo\u0303i pehmendatud vee abil, kuid siin on risk, et tekstiilile ja\u0308a\u0308b mustusest oreoole. Puhastamisega peabki olema a\u0308a\u0308rmiselt ettevaatlik \u2013 vale hooldamine vo\u0303ib tekstiili seisukorda veelgi enam rikkuda. Lokaalse puhastamise asemel on sageli vaja tekstiili u\u0308leni pesta. Muuseumis kontrollitakse tekstiili pinnale ladestunud mustust pH-uuringutega, mille po\u0303hjal otsustatakse ka pesemisvajaduse u\u0308le. ERMi konserveerimislaboris on tekstiilide pesemiseks spetsiaalne pesuvann, kuhu saab eseme asetada horisontaalpindselt, et seda vo\u0303imalikult va\u0308he kahjustada. Pesemiseks kasutatakse po\u0308o\u0308rdosmoosi teel puhastatud vett, sest kare kraanivesi ja\u0308tab tekstiili mineraale, mis vo\u0303ivad taas kahjustada kiude nii mehhaaniliselt kui ka keemiliselt. Vesi peab olema ka\u0308esoe vo\u0303i jahedam, kuuma vett ei kasutata, sest ka see kiirendab tekstiili vananemisprotsesse. Museaalide pesemiseks on spetsiaalsed pesuvahendid, mis ei sisalda parfu\u0308u\u0308me, valgendajaid ega loputusaineid (need ei irdu lo\u0303plikult isegi siis, kui eset korralikult loputada). Tekstiili pestakse loodusliku ka\u0308snaga seda ettevaatlikult tupsutades \u2013 nii liigub vesi kiudude u\u0308mber, mustus eraldub ja pesuvahend haarab selle kiudude vahelt kaasa. Pa\u0308rast pesemist loputatakse tekstiil hoolikalt ja asetatakse siledale pinnale kuivama. Kiirema kuivamise eesma\u0308rgil eemaldatakse sellelt u\u0308learune vesi na\u0308iteks ra\u0308tikute abil."}, {"text_idx": "#000006", "text": "Kodustes tingimustes on suure ja raske vaiba pesemine u\u0308sna riskirohke: va\u0308rvid vo\u0303ivad laiali minna, tekstiil vo\u0303ib vanutuda ja kergesti vo\u0303ivad tekkida muudki kahjustused. Tekstiilikonservaatorid teevad enne alati selgeks, kas va\u0308rv pu\u0308sib, ning kaaluvad pesemise kasu- ja kahjutegureid. Va\u0308rvide laialiminekus ma\u0308ngib suurt rolli tekstiili pH ehk happelisus vo\u0303i aluselisus ehk leelisus, mis muutub pesu va\u0308ltel, kui mustus tekstiilist eemaldub. pH ko\u0303ikumist reguleeritakse mitmesuguste puhverainetega, mis tekstiile ei kahjusta. Va\u0308rvid vo\u0303ivad eemalduda ka kuivamise ka\u0308igus. Nii et tikandid, mis vo\u0303ib-olla pestes ei la\u0308hegi laiali, vo\u0303ivad hakata kuivades kiiresti va\u0308rvi andma. Suur ja kaalult raske villane vaip kuivab aeglaselt, seega on va\u0308rvide laialiminek to\u0303ena\u0308oline. Tekstiilikonservaatoritel on ko\u0303ige selle va\u0308ltimiseks olemas vahendid ja aparatuur, millega saab tekstiili kontrollitult pesta ning kuivatada. Seega pole soovitatav va\u0308rvilisi vaipu kodus pesta, pealegi saab suurema jao mustusest riskivabalt tolmuimejaga eemaldada. Tasub veel mainida, et tihtipeale on vanu vaipu ka\u0308sitletud ohtliku putukamu\u0308rgi naftaleeniga, mis aurustub tekstiili pestes o\u0303hku. Paraku on naftaleen ka inimesele mu\u0308rgine ja sellega kokkupuutes peab kindlasti kasutama isikukaitsevahendeid ning hea tuulutamisvo\u0303imalusega ruumi."}, {"text_idx": "#000007", "text": "Kodutarkust, mis puudutab vaipade puhastamist lumega, ei maksa ka kasutada. Lumi pole saastest puhas nagu endisaegadel ning need aineid toovad lumega tekstiilile rohkem kahju kui kasu. Lisaks puhastab lumi tekstiililt po\u0303hiliselt vaid lahtist tolmu, mida saab eemaldada turvalisemalt tolmuimejaga."}, {"text_idx": "#000009", "text": "Muuseumis pakitakse vaibad hoidlatesse rullitult ja pannakse valguse, saaste ning tolmu eest kaitseks veel happevabasse puhverdamata siidipaberisse. Koduski on vaipu ko\u0303ige parem sa\u0308ilitada kokkurullitult ja na\u0308iteks puuvillasesse kangasse pakituna. Ajalehepaber selleks ei sobi, sest tru\u0308kiva\u0308rv vo\u0303ib tekstiili ma\u0308a\u0308rida ja pealegi on paber happeline. Vaip ei tohiks niiskuda, samuti tuleks aeg-ajalt kontrollida, ega vaiba vahele pole pesitsema tulnud putukkahjureid."}, {"text_idx": "#000010", "text": "Valgus, eriti ultraviolettkiirgus, kahjustab tekstiilkiude po\u0308o\u0308rdumatult. Valguskiirgus lo\u0303hub molekulide vahelisi sidemeid, muutes kiud hapramaks. Lo\u0303ngad pleekuvad valguse mo\u0303jul, naturaalselt valged lo\u0303ngad koltuvad. Teatud taimeva\u0308rvid on eriti tundlikud pa\u0308ikesevalgusele, kuid ka 19. sajandil levinud su\u0308nteetilised va\u0308rvained, nt aniliinva\u0308rvid, on halva valguskestusega. Vaipade ja muude tekstiilide algsed va\u0308rvid ongi sageli na\u0308htavad vaid pahupoolel vo\u0303i lo\u0303ngajooksude vahel, kuhu valgus pole ulatunud. Suuremate valguskahjustuste puhul vo\u0303ivad lo\u0303ngad aga hoopiski katkeda."}, {"text_idx": "#000012", "text": "Optimaalsetes keskkonnatingimustes pu\u0308sib tekstiilkiud elastsena. Temperatuur ei tohi olla ei liialt soe ega ku\u0308lm, o\u0303hk liigselt kuiv ega niiske. Vaibale sobivad tegelikult ko\u0303ige paremini samad keskkonnatingimused, kus ka inimene end ha\u0308sti tunneb. Po\u0308o\u0308ning ja niiske kelder pole seega ko\u0303ige paremad kohad. Kiired muudatused suhtelises o\u0303huniiskuses vo\u0303i temperatuuris va\u0308sitavad tekstiili fu\u0308sioloogiliselt, venitades selle struktuuri. Liigne soojus aga kuivatab kiude, tekstiil muutub tolmnevaks ja hapraks ehk kaotab materjali."}, {"text_idx": "#000013", "text": "Ku\u0308lm ei ole kiududele ohtlik, ku\u0308ll aga so\u0303ltub suhteline o\u0303huniiskus suuresti temperatuurist ning selle langedes vo\u0303ib ka o\u0303huniiskus to\u0303usta. Liigne niiskus, eriti u\u0308le 70%, on aga sobilik elukeskkond mikroorganismidele ning kahjuritele, kes tekstiilmaterjalist toituvad. Vaibad on u\u0308ldiselt valmistatud villasest lo\u0303ngast ja seega on ko\u0303ige tu\u0308u\u0308pilisemad kahjurputukad koid ning kasukana\u0308kid. Kahjurid pesitsevad tavaliselt o\u0303mbluste vahel vo\u0303i kappi pakitud vaiba murdekohtades. Kahjuritest on koduste vahenditega tekstiili kahjustamata keeruline vabaneda. Muuseumides su\u0308gavku\u0308lmutatakase tekstiili sel eesma\u0308rgil mitme pa\u0308eva va\u0308ltel miinus 30 kraadi juures."}, {"text_idx": "#000014", "text": "Kui teha keskkonnatingimused kahjuritele ebasobivaks, on vo\u0303imalik neist siiski vabaneda. Neile ei meeldi kuiv keskkond, seega on oluline puhastada vaip kahjuritest ning sa\u0308ilitada seda kuivas. Samuti peaks hoolt kandma selle eest, et liigse niiskumise korral saaks vaip vabalt uuesti kuivada. Ennetamisto\u0308o\u0308 on siiski kahjurite va\u0308ltimiseks ko\u0303ige lihtsam viis."}, {"text_idx": "#000015", "text": "Tekstiilikonservaatorid nimetavad kahjustunud alade, na\u0308iteks veninud vo\u0303i ho\u0303renenud kohtade, rebendite, katkenud lo\u0303imelo\u0303ngade ja aukude tugevdamist eri o\u0303mblusvo\u0303tete ning toetavate kangaste abil dubleerimiseks. Seejuures kasutatakse teatud konserveerimispisteid ning dubleerimiskangas vo\u0303i o\u0303mblusniit valitakse nii, et see vastaks tekstiili omadustele. Dubleering ei tohi olla liiga tugev ega ka no\u0303rk ning muuseumieseme puhul on veel ta\u0308htis, et parandus oleks vo\u0303imalikult ma\u0308rkamatu (kui just kahjustuse ro\u0303hutamine pole taotluslik). Selliste paranduste jaoks peavad konservaatorid tihtipeale kangaid ise va\u0308rvima. Muuseumites on va\u0308rvainetele kindlad no\u0303uded, et need ei kahjustaks eset."}, {"text_idx": "#000016", "text": "Kodus vo\u0303ib olla loomingulisem \u2013 parandamine on ometigi osa vaiba eluloost ning parandaja vo\u0303ib ja\u0308tta sinna enda ja\u0308lje. Siiski oleks hea silmas pidada, et parandus ei tekitaks vaibale kahjustavaid lisapingeid. Samuti vo\u0303iks alles ja\u0308tta ko\u0303ik originaalsed osad \u2013 pleekinud tikandeid ei tasu eemaldada ja auklike a\u0308a\u0308riste parandamisel vo\u0303iks sa\u0308ilitada orginaali. Vanad aja ja\u0308ljed ainult rikastavad vaipa."}, {"text_idx": "#000017", "text": "Originaalset kandipaela ei tasu vaibalt eemaldada \u2013 aukude parandamiseks vo\u0303ib selle peale o\u0303mmelda uue kandi. Muuseumites o\u0303mmeldakse sageli kahjustunud kanga peale poolla\u0308bipaistev kangas vo\u0303i aukude alla sarnast tooni kangas. Eesma\u0308rk on peatada aukude suurenemine ning taastada vaiba algupa\u0308rane va\u0308limus. ERM A 681:167."}, {"text_idx": "#000018", "text": "Siin tasub mo\u0303elda, kuidas vaipa seinale kinnitada. Riputatud tekstiil hakkab aja jooksul venima \u2013 mida raskem on vaip, seda kergemini ta venib ja seda to\u0303ena\u0308olisemalt tekivad kahjustused."}, {"text_idx": "#000019", "text": "Tekstiili riputamise viis mo\u0303jutab seda, kuidas see venib. No\u0303rgale ridvale kinnitatud vaiba keskosa hakkab venima rohkem kui ku\u0308ljed, mille tulemusel vo\u0303ivad lo\u0303imed vaiba ku\u0308lgedel pinge to\u0303ttu katkeda. Kui vaip on kinnitatud u\u0308ksikute kinnitusro\u0303ngastega, mis on otse vaiba ku\u0308lge o\u0303mmeldud, venib see looklevaks ning kinnituskohtade juurest lo\u0303imelo\u0303ng to\u0303ena\u0308oliselt katkeb. Vaiba kinnitamine otse naeltega seinale lo\u0303hub samuti seda, lisaks on siin oht, et naelad la\u0308hevad roostetama ning rooste so\u0308o\u0308vitab kangasse augu."}, {"text_idx": "#000021", "text": "Vaiba raskus peaks jagunema u\u0308htlaselt, kui see u\u0308les riputada, et u\u0308ksikud lo\u0303imejooksud ei oleks koormatud. Hea on kinnitada vaip seinale pika ja tugeva ridva abil, mis on aetud tunnelisse. Umbes 20\u201330 cm laiune tunnel o\u0303mmeldakse linasest vo\u0303i tugevast puuvillasest kangast vaiba u\u0308lemisse a\u0308a\u0308rde. Ridva kasutamise asemel vo\u0303ib tunnelile o\u0303mmelda takjapaela ning kinnitada selle teine pool seinale. Tunneli o\u0303mblemise vo\u0303imalusi on palju \u2013 eesma\u0308rk on see, et raskus jaguneks vaibale u\u0308htlaselt ning tunnel seda ei venitaks."}, {"text_idx": "#000022", "text": "U\u0308ks asi, mille peale veel tasuks mo\u0303elda, on vaiba asukoht. Na\u0308iteks ladestub tolmu vaibale kiiremini radiaatori, konditsioneeri vo\u0303i o\u0303hksoojuspumba la\u0308heduses ja soe o\u0303hk kuivatab vaipa liigselt, nii et paigutage see soojusallikatest kaugemale."}, {"text_idx": "#000024", "text": "Muuseumis hoolitsevad vaipade eest tekstiilikonservaatorid, kes tunnevad ja mo\u0303istavad tekstiilkiudude lagunemisprotsesse ja oskavad valida tegutsemisviisi, et see peatuks vo\u0303i va\u0308heneks. Aga ka kodus saab vana vaiba eluiga pikendada. Vaibad on oluline osa meie rikkalikust kultuuripa\u0308randist ning selleks, et nad tooksid veel kaua ilu ja ro\u0303o\u0303mu, tasub neid hooldada ning sa\u0308ilitada ha\u0308sti toestatult, u\u0308htlastes keskkonnatingimustes, liigse valguse, mustuse ning o\u0303husaaste eest kaitstult nii palju kui vo\u0303imalik."}]